
Introducere
Ce este arta creştină?
O trecere în revistă a artei creştine va include în mod necesar o mare parte din istoria
artei occidentale şi a unor regiuni din Orientul Mijlociu, din Africa, din Asia, din cele
două Americi şi din Australasia, din Antichitate până în prezent. Aceasta reprezintă,
desigur, numai o iţă din complicata ţesătură a culturii şi a istoriei mondiale, şi una
care reflectă în mare parte amalgamul cultural al Europei şi al îndepărtatelor
meleaguri colonizate de popoarele bătrânului continent. Căci, în ciuda faptului că se
trage din Orientul Mijlociu, creştinismul a ajuns să fie asumat ca normă socială de
credinţă pe întinsul acestor teritorii din momentul în care a devenit religia de stat a
Imperiului Roman – ca urmare a decretelor emise de Teodosiu începând cu anul
380 d.H. – şi până la ascensiunea secularismului imediat după cele două războaie
mondiale din secolul al XX-lea. O mare parte din arta creată în acest interval reflectă
teme şi agende creştine, uneori împletite peste măsură cu cele din sfera laicităţii.
Arta pusă în slujba Împărăţiei lui Dumnezeu a fost adesea folosită pentru atingerea
obiectivelor împărăţiilor lumeşti; dar, în acelaşi fel, i-a stat în putinţă să le conteste,
aşa cum se întâmplă uneori în zilele noastre cu arta, cu publicitatea, cu filmele, cu
radiodifuziunea şi cu cărţile. Şi totuşi, aceste contexte publice ale artei au fost
echilibrate de rolul pe care îl are arta în stimularea contemplării private şi a unei
reacţii afective, intelectuale şi senzoriale din partea individului. Frumuseţea îl înalţă
şi îl inspiră pe privitor şi, în acest fel, poate sluji deopotrivă scopurilor culturii şi ale
credinţei. Şi totuşi arta, religioasă sau de altă natură, nu este întotdeauna frumoasă.
Arta creştină poate fi religioasă atunci când serveşte necesităţilor religiei şi
transmite învăţăturile ei prin simboluri şi imagini recognoscibile; poate fi spirituală
atunci când, la fel ca şi arta nespecifică credinţei, ne dă posibilitatea să deschidem o
dimensiune a existenţei şi a semnificaţiei care transcende domeniul pur fizic şi
material; şi poate fi sacră atunci când păstrează cu sfinţenie valorile considerate în
mod universal drept sacrosancte şi sublime.
Rolul didactic al artei în cadrul creştinismului – în explorarea şi în comentarea
semnificaţiei acestuia, în inspirarea devotamentului şi în asigurarea unei focalizări în

vederea contemplaţiei şi rugăciunii – a stimulat o bogată moştenire culturală creştină
şi şi-a adus contribuţia la dezvoltarea artei în general. Dar există şi alte considerente
care au ieşit din când în când la iveală, ca de exemplu suspiciunile de idolatrie legate
de venerarea imaginilor iconografice şi neliniştea cu privire la comanditarea unor
opere de artă costisitoare, având în vedere că Cristos susţinuse întrebuinţarea averi-
lor în scopul alinării suferinţei oamenilor sărmani. Ca rezultat, la o extremă au apărut
iconoclasmul şi puritanismul evanghelic, care frizează filistinismul, în vreme ce acte
excesiv de grandioase de patronaj artistic – care vizau mai degrabă glorificarea
individului şi a funcţiei decât a lui Dumnezeu – au constituit caracteristica principală
a celeilalte extreme. Imaginile vulgare sau înspăimântătoare ale pietăţii populare,
care au de-a face mai mult cu folclorul şi cu superstiţia decât cu estetica, se regăsesc
în arta creştină, deoarece aceasta are o funcţie care o depăşeşte pe cea a artelor
„frumoase”. Fiindcă arta asociată cu credinţa are şi o finalitate practică, şi anume
aceea de a-i da privitorului posibilitatea şi, de cele mai multe ori, chiar şi creatorului
să se apropie mai mult de Dumnezeu. Astfel de imagini funcţionale fac parte
totodată din aventura artei creştine, chiar dacă, de regulă, nu sunt considerate parte a
„istoriei artei”.
Mulţi teologi au scris despre artă, încă de pe vremea lui Grigore cel Mare şi a lui
Ioan Damaschinul, explorând vocabularul comun care este utilizat deseori de cei care
au avut parte de intuiţii de natură spirituală prin intermediul artei: Balthasar, Karl
Barth, Hans Küng, JacquesMaritain, Paul Tillich şi, mai recent, Michael Austin, Margaret
Barker, David Brown, David Tracy şi RowanWilliams, ca să amintim doar câţiva.
Cartea de faţă nu urmăreşte procedeze în acelaşi fel, ci îşi propune mai degrabă să
urmărească convergenţe semnificative între artă, credinţele creştine şi contextul social
în decursul istoriei. Este o întreprindere de anvergură, ca să nu spunem temerară, şi
în mod inevitabil unele materiale şi subiecte au fost insuficient acoperite sau au fost
lăsate pe dinafară din neatenţie, lucru pentru care îi cer citorului iertare şi îngăduinţă.
Încercare de a defini arta „creştină”
Aşadar, ce este arta „creştină”? Să fie oare o artă creată de creştinii practicanţi? Dacă
da, atunci va trebui să lăsăm pe dinafară vitraliile bisericeşti inspiratoare ale
artistului evreu Chagall, picturile înfăţişând frumoase Madone cu gâtul de lebădă
ale alchimistului Parmigianino, Fecioarele anoste ale lui Perugino, cel care s-a
declarat ateu, şi senzualele chipuri de sfinţi şi păcătoşi ale lui Caravaggio, un artist
pătruns de latura întunecată a sexualităţii, a violenţei şi a crimei.
Oare arta este creată pentru un public specific creştin sau ca artă sacră a
credinţei creştine, folosite pentru a-i susţine scrierile şi ritualurile în lăcaşurile de
cult? Dacă da, atunci instalaţiile video ale lui Bill Viola, care încorporează aspecte
ale filozofiei şi ale artei creştine într-o reţea cuprinzătoare de referinţe culturale, nu
au să le comunice nimic spectatorilor creştini pentru simplul fapt că nu i-au vizat în
mod specific pe ei? Cu certitudine nu aceasta a fost intenţia creatorilor lor. Dacă

Întruchiparea legăturii dintre
uman şi divin în momentul
creaţiei. Michelangelo,
Crearea lui Adam, 1508–1512;
tavanul Capelei Sixtine,
Vatican.
arta creştină ar fi fost numai pentru consumul celor credincioşi, atunci puterea ei de
a evangheliza sau de a contribui la dialogul interconfesional prin transmiterea
experienţei umane comune ar fi negată, ca să nu mai vorbim despre ţelurile mai
nobile ale artei ca mod universal de comunicare şi identificare afectivă şi ca mijloc
de căutare a adevărului şi a unei realităţi ultime. Însăşi enclava sfântă din inima
Ierusalimului dovedeşte pericolul unor asemenea pretenţii exclusiviste, reunind,
aşa cum se şi întâmplă, locul jertfei lui Avraam, locul Templului iudaic, care au fost
în mare măsură martorii slujirii lui Cristos, şi locul Călătoriei Nocturne şi al înălţării
profetului Mahomed, despre care ne aminteşte Domul de pe Stâncă. Luptele pentru
preluarea controlului asupra acestui loc sfânt au dat naştere multor conflicte de-a
lungul veacurilor şi, din nefericire, continuă încă să o facă, în vreme ce locul rămâne
totuşi un simbol sacru pentru toţi.
Este artă „creştină” numai arta care relatează naraţiuni biblice sau cea care ţine
de subiecte, de simboluri şi de iconografia creştină? Dacă da, atunci aceasta ar
exclude posibilitatea unei reacţii spirituale din partea creştinilor în faţa unor lucrări
de artă nespecifice credinţei, cum ar fi formele impresionante şi îmbinate organic
ale sculpturiiMamă cu prunc, a umanistului Henry Moore. Ar nega în acelaşi fel şi
adeziunea creştinilor la protestul extrem de elocvent al lui Picasso împotriva
obscenităţii războiului — Guernica.
Este evident că nicio definiţie simplă nu este îndestulătoare, iar în lucrarea de
faţă s-a adoptat o abordare cuprinzătoare, care depăşeşte limitările, pentru a cerceta
felul în care arta a reflectat şi a stimulat o luare de poziţie faţă de învăţăturile lui
Cristos şi faţă de gândirea şi experienţa creştină de-a lungul veacurilor şi modul în
care continuă să ne vorbească, ajutându-ne să înţelegem, să punem sub semnul
întrebării, să percepem şi să creştem. Aşa cum a arătat Maritain, arta, la fel ca
muzica, poate face lucrurile „mai mult decât sunt” şi penetrează dincolo de actul
văzului şi al experienţei, spre un nivel mai adânc al percepţiei. Dând frâu liber
operei de artă şi lăsând-o să fie ea însăşi, artistul recunoaşte implicit puterea creaţiei
de a face ca un lucru să devină mai mult decât este: un fel de decojire a cepei, ca să
descoperim în egală măsură complexitatea şi simplitatea regenerativă a miezului ei,
după modelul rolului tradiţional al exegezei şi al hermeneuticii. Căci dacă imboldul
uman de a crea poate fi văzut ca parte constitutivă a unei încercări neostoite de a se
apropia mai mult de forţa creatoare ultimă, pe care creştinii, la fel ca mulţi alţii, o
cunosc drept „Dumnezeu”, atunci actul prin care se naşte arta – la fel ca naşterea
copiilor sau a ideilor – este o expresie viguroasă a acelui impuls. După cum scrie
arhiepiscopul Rowan Williams în cartea sa Grace and Necessity [Har şi necesitate]1,
arta este „silită să arate ceea ce este într-un anumit sens real; arată ceva diferit de
propria muncă de creaţie”. Aidoma rugăciunii, ea oferă un traseu potenţial pentru
intrarea în relaţie cu Creatorul, aşa cum a recunoscut Michelangelo atunci când a
plăsmuit electrizanta imagine iconografică care adastă pe bolta Capelei Sixtine, în-
truchipând clipa creaţiei şi prefigurând reconcilierea, când vârfurile întinse ale de-
getelor lui Dumnezeu şi ale lui Adam, divinul şi umanul, sunt pe cale să se atingă.

Arta primilor creştini
Rădăcini iudaice şi greco-romane
Orientul Mijlociu a fost leagănul religiei monoteiste încă din perioada în
care faraonul Ekhnaton (33/336–3/334 î.H.) s-a retras de la
Luxor, în mileniul al doilea î.H., pentru a fonda Amarna, oraş dedicat
închinării la un singur zeu, simbolizat de soare —Aton. Acest fapt a
condus la dezvoltarea credinţelor avraamice, şi anume iudaismul, creşti-
nismul şi islamul, care subscriu la credinţa într-un singur Dumnezeu, a
cărui voinţă divină este descoperită printr-un strămoş comun, Avraam,
şi descendenţii săi. Multe alte religii au apărut în această parte a lumii,
inclusiv zoroastrismul, mithraismul şi gnosticismul, şi tot aici s-au format
panteonurile de zeităţi ale vechilor egipteni şi greci. Nu e de mirare că
anumite aspecte ale unor astfel de credinţe şi expresii artistice vechi au
continuat să fie reflectate în religiile monoteiste, aşa cum s-a întâmplat în cazul
popoarelor romane, celtice şi germanice din Europa, precum şi în animismul
şi în cultele naturii ale comunităţilor rurale, mai puţin structurate. De
asemenea, influenţa altor mari religii ale lumii poate fi uneori decelată în
gândirea lor şi în expresia vizuală a acesteia; de exemplu, modelele simbo-
lice ale mandalelor pentru rugăciunea budistă sunt evocate pe lambriurile
pictate ale bisericii copte de la Bawit (acum aflate la Luvru) şi în paginile cu
miniaturi ale Evangheliarului de la Lindisfarne din Northumbria anglo-saxonă.
Unele iconografii (imagini îmbibate de semnificaţie) au fost în consecinţă
adaptate pentru uzul creştin din arta timpurie, de pildă Bunul Păstor purtând un
miel pe umeri, un motiv pastoral roman antic care a fost preluat pentru a-L
reprezenta pe Cristos. În acelaşi fel, capul unui tânăr erou, încadrat de un fascicul
de raze sau de o aură, poate fi considerat ca reprezentând o personalitate istorică,
de exemplu Alexandru cel Mare, zeul soarelui – Apolo – sau Cristos. Asemenea
ambiguitate putea face posibilă semnalarea făţişă a apartenenţei la credinţa
creştină fără a provoca represalii din partea oficialităţilor în vremurile de
persecuţie, deoarece interpretarea se făcea în mintea privitorului.

Bunul Păstor cu
tolbă, sculptură de
marmură de la
începutul secolului
al IV-lea, în care o
scenă pastorală
tradiţională clasică
este reinterpretată
drept Cristos,
Păstorul. Colecţia
Mariotti, Muzeul
Creştin Pio,
Vatican, Roma.

Iudaismul şi tradiţia aniconică
Religia care nu a exercitat o influenţă artistică atât de mare pe cât era de aşteptat
asupra simbolismului vizual timpuriu al creştinismului este cea din care au izvorât
scrierile sale: iudaismul. Căci o astfel de imagistică nu se bucura de mare preţuire în
cadrul unei religii preocupate de implicaţiile idolatriei pe care le angaja porunca
divină dată lui Moise şi poporului său în Exodul: „Să nu-ţi faci chip cioplit, nici vreo
înfăţişare a lucrurilor care sunt sus în ceruri, sau jos pe pământ, sau în apele mai jos
decât pământul” (Exodul 20:4). Întrebarea dacă reprezentarea divinităţii poate fi
acceptată va preocupa, după cum vom vedea, autorităţile religioase iudaice, creştine
şi islamice de-a lungul secolelor următoare. Aşadar, în momentul distrugerii celui
de-al Doilea Templu din Ierusalim de către generalul roman (şi mai târziu împăratul)
Titus (70 d.H.), arta iudaică sacră era minimală, iar reprezentările grafice erau evitate.
Cu toate acestea, comunităţile de iudei elenişti din diasporă au asimilat convenţiile
artistice ale societăţilor greco-romane în cadrul cărora trăiau şi au adoptat din ce în ce
mai mult motive vegetale, animale şi figurative, iar în Antichitatea târzie chipurile
umane erau foarte mult reprezentate în sinagogile din Palestina (deşi iudaismul
urma să renege curând puterea imaginilor). Sinagogile erau adesea decorate cu
reprezentări ale obiectelor din Templu, cum ar fi sfeşnicul cu şapte braţe (menora),
cornul de berbec cu funcţie ritualică (şofarul) şi chivotul care conţinea sulul Torei, şi
puteau chiar adăposti imagini cu scene din Biblia ebraică. Există un paviment im-
presionant în nava principală a sinagogii dela Hammat Tiberias, în Palestina, în care
chivotul cu Tora, obiectele de credinţă iudaică şi leii lui Iuda sunt reprezentaţi alături
de un medalion purtând semnele zodiacului în jurul unei reprezentări centrale a
soarelui, Helios, prezentat ca un zeu tânăr, încununat cu o aureolă. Astfel de repre-
zentări iconografice vor fi curând adoptate şi adaptate în întregime de primii creştini.
Tradiţiile artistice timpurii ale grupărilor de credinţă iudaice, creştine şi de alt
fel care au trăit pe teritoriul Imperiului Roman le-au absorbit şi le-au reflectat pe
cele ale societăţii în general şi, prin urmare, împărtăşesc anumite motive şi
repertorii ornamentale. În oraşul roman al secolului al III-lea Dura-Europos
(actualul Qalat es Salihiye) situat pe Eufrat, între Alep şi Bagdad, templele
principale închinate zeilor romani, cele dedicate zeităţilor locale, sinagogile evreieşti
şi bisericile creştine erau toate împodobite într-un stil asemănător, sinagoga
adăpostind aproximativ patruzeci sau cincizeci de panouri care ilustrau scene din
Biblia ebraică. Prin urmare, ar fi dificil să stabilim exclusiv din simbolismul şi din
stilul reprezentărilor contextul de credinţă al mozaicului care înfrumuseţează
pardoseala sălii principale a sinagogii de la Hamman Lif (Naro), cu cârceii săi de
viţă-de-vie care încadrează animale, păsări şi coşuri cu fructe, cu delfinii şi peştii
care înoată într-un râu străjuit de palmieri ce încadrează un cantharus (potir) pe care
stau cocoţaţi doi păuni şi din care izvorăşte fântâna vieţii.
Evreii şi creştinii tindeau în egală măsură să evite arta statuară datorită
asocierilor specifice ale acesteia cu imaginile de bronz adorate de israeliţi şi
condamnate de Moise şi, de asemenea, din cauza utilizării acesteia pe scară largă în
cultele divinităţilor păgâne greco-romane. Totuşi, în mod evident, alte imagini erau
mai puţin controversate. Utilizarea icoanelor (gr. eikōn) de unii creştini poate fi
urmărită în timp până în secolul al II-lea: picturi pe panouri, care înfăţişează sfinţi
sau chiar pe Cristos, pornind de la imaginile eroilor păgâni, al căror statut era
ARTAPRIMILOR CREŞTINI
7
Paviment de mozaic
iudaic, din sanctuarul
sinagogii de la Hammat
Tiberias (Palestina),
înfăţişând unelte din
Tabernacul şi din Templu,
precum şi semne ale
zodiacului.
semnalat prin aura sau nimbul triumfal, un cerc luminos care le încadra creştetul
(cu panouri pictate, ale unor zeităţi războinice aureolate, care s-au păstrat în Egipt
şi în Siria). În secolul al IV-lea, Eusebiu a scris, manifestându-şi dezaprobarea faţă
de ele: „Am cercetat imaginile apostolilor Săi, Pavel şi Petru, şi chiar ale lui Cristos,
păstrate în tablouri colorate; ceea ce este de înţeles, dat fiind că cei vechi obişnuiau
să îi cinstească nestingheriţi pe salvatori în felul acesta, urmându-şi obiceiul
păgân”.Într-o scrisoare adresată surorii lui Constantin, el mai declară că „acestea
sunt excluse din bisericile din întreaga lume”2. De asemenea, el a confiscat un
tablou cu Cristos şi cu Sf. Pavel, înfăţişaţi ca filozofi, tablou pe care i-l adusese o
femeie, deşi nu l-a distrus, ci l-a păstrat în locuinţa sa, recunoscând probabil că nu
imaginile în sine reprezentau un pericol de idolatrie, ci felul în care oamenii le
priveau în timpul rugăciunii: icoana reprezenta subiectul sau obiectul venerării?
Figurile de cult public păgâne luau de regulă forma statuilor, iar zeităţile domestice,
strămoşii şi împăraţii (lauraton) veneraţi acasă erau adesea pictaţi. În ciuda
scepticismului manifestat de Părinţii Bisericii, creştinii au continuat să simtă nevoia
de imagini ca punct de focalizare a contemplaţiei, iar icoana era menită să joace un
rol important în dezvoltarea artei religioase creştine, mai ales în bisericile ortodoxe.
Simbolismul creştin timpuriu
Cu toate acestea, încercările repetate ale autorităţilor romane de a suprima cultul
creştin subversiv însemnau că semnele publice ale credinţei trebuiau evitate. Creş-
tinii, aşadar, aveau tendinţa de a-şi semnala credinţa prin simboluri clandestine. Cel
mai cunoscut dintre acestea era peştele, o creatură încărcată cu semnificaţie sacră
încă din vremuri străvechi, pentru care termenul grecesc – ichthus – constituia un
acrostih, literele sale putând fi dezvoltate spre a forma expresia „Iēsous Christos
Theou Huios Sōtēr, Isus Cristos, Fiul lui Dumnezeu, Mântuitorul nostru”. (Înţelesul
acrostihului a fost lămurit de Tertulian la începutul secolului al III-lea în lucrarea De
baptismo.) Acest simbol era utilizat datorită asocierii sale cu rolul de pescari de
oameni al apostolilor, cu hrănirea celor cinci mii, cu masa euharistică şi cu scenele
din Vechiul Testament interpretate ca profeţii referitoare la Cristos, de pildă Iona şi
balena – şederea lui Iona în pântecele marelui peşte prevestind înmormântarea şi
învierea lui Cristos. Un alt simbol favorit era chi-rho – un X peste care este
suprapus un P, care provin din literele greceşti chi, „X”, şi rho, „P” –, o abreviere a
cuvântului grecesc Cristos, adică „Unsul”. De aici a derivat monograma lui Isus
Cristos, un simbol asemănător unei cruci cu un cârlig în dreapta braţului superior.
Printre alte simboluri se aflau şi gălbeneaua, care, în lumea veche, simboliza
renaşterea; mielul, Agnus Dei, victima jertfei; porumbelul, simbolul păcii, care a
ajuns să-L simbolizeze pe Duhul Sfânt; păunul, despre a cărui carne se credea că nu

putrezeşte, făcându-l astfel un simbol ideal al învierii; cantharus-ul sau potirul de
vin, semnificând cupa mântuirii: potirul întrebuinţat la Cina cea de Taină; cârcelul
viţei-de-vie euharistice (adaptat după simbolismul greco-roman al lui Dionysos şi
adeseori populat cu păsările şi animalele creaţiei pe care le susţine); şi Pomul vieţii.
Cei dintâi creştini vor fi făcut parte din cercul apostolilor, al adepţilor lor şi al
comunităţilor de credincioşi pe care le-au întemeiat. Convingerile lor vor fi fost
răspândite printre cei care intrau în contact cu călătorii care aduceau veşti despre
noile culte orientale. Unii dintre aceştia erau negustori sau servitori ai acestora, care
locuiau în îndepărtate şi aglomerate localităţi comerciale de provincie, bunăoară
Oxyrhynchus, sau centre metropolitane precumAntiohia, Alexandria sau Roma.
Mesajul creştin le aducea speranţă celor săraci şi oprimaţi, care îl îmbrăţişau cu
entuziasm, dar tocmai natura circumstanţelor lor de viaţă nu le permitea să lase în
urmă multe posesiuni materiale, ca să nu mai vorbim despre expresii artistice ale
credinţei lor. Artefacte găsite pe întinsul Imperiului Roman poartă astfel de motive,
lucru care ar putea însemna că au avut proprietari creştini, dar, de nevoie, acest fapt
era dezvăluit cu precauţie. Multe dintre ele sunt articole portabile, precum capete
de chingă, inele şi lămpi de lut, care se puteau fura sau pierde uşor în timpul
călătoriilor, ceea ce înseamnă că locurile unde au fost găsite nu reflectă neapărat
răspândirea geografică a credinţei creştine. Dar cu toate acestea, există şi artefacte
creştine statice, care sunt legate de locurile de închinare, cum ar fi mozaicuri,
ornamente şi inscripţii arhitecturale, monumente funerare şi o serie de vase de
plumb puţin adânci care poartă chi-rho-uri, care ar putea fi bazine pentru botez sau
recipiente pentru apă sfinţită. Asta deoarece multe botezuri erau oficiate pentru
adulţi, iar ritualul obişnuit era cel de stropire, în care apa sfinţită era turnată pe
capul catehumenului, în vreme ce acesta stătea într-un bazin de botez sau într-un
lighean pentru picioare, şi nu prin imersiune.
Răspândirea religiilor misterelor
Fundamentul esenţial al ritualurilor religioase din Imperiul Roman era
materialismul şi aspiraţia individului la bunăstare fizică şi financiară. Închinarea în
faţa împăratului şi panteonul de zei reflectau aceste preocupări umane mărginite. În
timpul secolului al III-lea, clasele urbane şi militare au început să adopte în mod
covârşitor creştinismul, ca pe unul dintre mai multe sisteme exotice de credinţă care
aveau priză în condiţiile în care instabilitatea socială şi politică îi determina pe
oameni să caute sensuri mai spirituale, mai mistice ale vieţii. Oamenii îşi îndreptau
privirile către viaţa de apoi, ca să compenseze astfel neajunsurile prezentului şi
căutau un super-erou care să le asigure mântuirea. Mithraismul a fost una dintre
cele câteva religii mistice care au câştigat popularitate în această perioadă, toate

fiind de origine orientală şi implicau practici rituale complexe şi credinţa în viaţa de
apoi. Toate acestea au ajuns să poarte împreună numele comun de „religii ale
misterelor”. Mithra, înjunghietorul de tauri, era un zeu persan descins din zeii
indieni şi iranieni ai luminii – Mitra-Varuna, din Vede, şi Mazda, al lui Zoroastru –
care la trecerea în Europa a căpătat o conotaţie astrologică. Era înfăţişat fie
luptându-se cu un taur, al cărui sânge scurs asigura fertilitatea creaţiei, fie ca un zeu
înaripat cu cap de leu, în jurul căruia era încolăcit un şarpe, şi acoperit cu semnele
zodiacului. Uneori era asimilat cu Aion, zeul timpului, considerat de mulţi ca fiind
Creatorul, iar vărsarea simbolică a sângelui implicată de acest cult a făcut să fie
uneori confundat în conştiinţa publică cu creştinismul. Invincibilitatea soarelui şi
codul moral strict impus soldatului credinţei i-au asigurat atracţia pentru militari,
prin intermediul cărora s-a răspândit în imperiu începând cu primul secol d.H.
Locurile de întâlnire pentru ceremoniile lor mistice, adică mithraeum-urile, pot fi
găsite chiar până la Carrawburgh, pe Zidul lui Adrian, în nordul Britanniei.
Un alt cult foarte cunoscut a fost cel al lui Isis, mama zeului Horus, şi care, îm-
preună cu soţul ei, Osiris, constituiau o puternică trinitate de divinităţi ale Egiptului
antic. Ea este adesea înfăţişată pe tron, alăptându-l sau doar ţinându-l în braţe pe
Horus, într-o postură iconografică adoptată mai târziu de artiştii creştini pentru
zugrăvirea Mariei şi a lui Cristos. Atunci când creştinii copţi au ocupat vechile
temple egiptene, nu le-au redecorat, ci mai degrabă au redenumit şi reinterpretat o
parte din iconografia antică pe care au găsit-o acolo. Eclipsându-le pe celelalte zeiţe
egiptene, Isis a fost asimilată de greci cu Afrodita şi era zeiţa fertilităţii şi a morţilor.
Ea era numită de romani „steaua mării” (un precursor al epitetului marianic stella
maris) şi protectoarea călătorilor; — cultul lui Isis a fost purtat către nordul Europei
de către marinari, soldaţi şi sclavi. Cel de-al treilea dintre marile culte ale misterelor
care au măturat imperiul în secolul al III-lea a fost creştinismul.
Creştinismul şi statu-quoul roman
Învăţătura creştină era radicală şi a provocat prefaceri sociale, motiv pentru care
autorităţile romane, temându-se pentru statu-quoul politic, au recurs la cenzură,
persecuţie şi genocid susţiunute financiar de stat, într-o încercare de a-l face să
dispară. După iniţiativa lui Nero, în generaţia imediat următoare morţii lui Cristos,
s-au desfăşurat persecuţii sistematice sub împăraţii Septimius Sever la începutul
secolului al III-lea, sub Decius şi Valerian, la mijlocul aceluiaşi secol, şi sub
Diocleţian, la începutul secolului al IV-lea. Mulţi dintre primii creştini şi-au dat
viaţa pentru credinţa lor; încă şi mai mulţi au trăit pentru ea, transformându-şi
viaţa după învăţătura lui Cristos. Probabil că n-au prea simţit nevoia să exprime
acest lucru prin intermediul accesoriilor artistice convenţionale ale religiilor păgâne.

Cu toate acestea, practicarea religiei creştine a devenit mai accesibilă ca
urmare a edictelor referitoare la toleranţa religioasă care au urmat victoriei
împăratului Constantin din 32 d.H., după viziunea crucii pe care o avusese acesta.
Creştinismul a devenit religia oficială de stat a Imperiului Roman către sfârşitul
secolului al IV-lea şi în perioada în care imperiul a început să se fărâmiţeze, la
începutul secolului al V-lea, majoritatea cetăţenilor romani se declarau probabil
„creştini”, chiar dacă nu erau practicanţi şi nu trăiau conform învăţăturilor sale –
aşa cum fac şi astăzi mulţi oameni –, în vreme ce în zonele rurale au rămas înrădă-
cinate practicile păgâne. Aşa cum se mai întâmplase de-a lungul mai multor mile-
nii, pentru mulţi oameni noua religie a fuzionat cu credinţele preexistente. Anumite
sanctuare preistorice şi romano-celtice au continuat să fie utilizate; unele au fost
abandonate sau distruse, iar altele au fost înlocuite de biserici creştine, asigurând
continuitatea închinării reinterpretate în lumina revelaţiei Noului Testament. În
nord-vestul Europei, apropierea de natură s-a transformat într-o apreciere specifică
a valorii ei ca manifestare vizibilă a belşugului şi a frumuseţii lui Dumnezeu, în
vreme ce, ca oriunde în altă parte, pletora de zeităţi minore al căror rol era să mijlo-
cească pentru necesităţile zilnice ale umanităţii a fost treptat înlocuită de o mulţime
de sfinţi locali şi internaţionali care le-au preluat funcţiile. În acest mod, sfinţii
Cosma şi Damian, gemenii deveniţi medici creştini, au uzurpat rolul tradiţional de
vindecător al grecului Hipocrate şi al zeului roman Marte, iar zeiţa celtă Brigit s-a
metamorfozat în sfânta creştină omonimă, fondatoarea oraşului Kildare.
Vulpile au vizuini: locuri străvechi de întrunire şi
înmormântare ale creştinilor
Înainte de secolul al IV-lea, majoritatea comunităţilor creştine erau constrânse să se
întâlnească clandestin, în biserici de casă care să nu atragă atenţia, adunându-se
laolaltă pentru închinare şi părtăşie în locuinţe particulare, iar uneori în camere
ascunse. Alte locuri de întâlnire relativ sigure erau casele morţilor – labirinturile
subterane alcătuite din coridoare în ai căror pereţi se aflau nişe sepulcrale,
cunoscute sub denumirea de catacombe –, deşi acum se consideră că utilizarea lor
de către creştini era mai mult o continuare a practicilor de înmormântare romane
ale vremii decât pentru întâlnirile clandestine ale unei secte ilegale în vremuri de
persecuţie. Catacombe creştine de o importanţă specială au fost descoperite în
Roma şi Salonic. Anumite camere şi locuri de întrunire folosite pentru adunările şi
serviciile divine ale creştinilor sunt împodobite cu fresce şi tavane pictate deosebit
de frumos, înfăţişând canthari, păuni, păsări, peşti (inclusiv răspânditul motiv al
delfinului), cârcei de viţă-de-vie şi simbolul chi-rho. Alte fresce prezintă scene de
pescuit, precum pescuirea minunată sau pescari de oameni, şi scene de ospăţ care

ar putea reprezenta în acelaşi timp mese funerare — agapele sau ospeţele de
dragoste, celebrate de păgâni ca simbol al reunirii cu defuncţii care le-au fost dragi
şi de creştini în amintirea Cinei celei de taină, originea sărbătorii euharistice.
Această sărbătoare era ţinută şi de comunităţile arabe şi s-a perpetuat în islamul
timpuriu. O frumoasă reprezentare a unei astfel de mese a fost aleasă pentru a-i
comemora pe cei care se odihneau (căci primii creştini făceau uneori referire la
mormintele lor ca la nişte „locuri de odihnă” în care aşteptau învierea) într-un
mormânt creştin din secolul al IV-lea (Mormântul banchetului) de la Constanţa,
România. Cioburi ale vaselor utilizate la praznice (evocate în obiceiul priveghiului
irlandez) pot fi găsite în multe astfel de morminte, în care se ţineau praznicele
pentru a celebra trecerea sufletului. Frescele care ornează remarcabilele necropole
nord-africane, cum ar fi Tipasa, şi catacombele Romei şi ale Salonicului, unde
Constantin a construit un port important, prezintă naturi statice cu fructe, flori,
peşti, carne gătită şi alte bucate, reamintind de etalarea ostentativă a belşugului
urban celebrat în manieră similară în „picturile florale” şi în alte naturi moarte
olandeze din secolul al XVII-lea: cornul abundenţei al păgânelor Câmpii Elizee
transpus în paradisul creştin. Pe la sfârşitul secolului al IV-lea se crede că astfel de
ospeţe au fost împinse de conducătorii bisericeşti la cote scandaloase şi au fost
interzise de Sf. Ambrozie. Bogăţia multor creştini din oraşe din secolul al III-lea
până în al V-lea este dovedită şi de bijuteriile şi de alte bunuri cu care au fost
înmormântaţi, până când astfel de practici au căzut în dizgraţie în secolul al V-lea.
Alte fresce din catacombe zugrăvesc scene din repertoriul antic, încărcate de
semnificaţie creştină, ca de pildă mozaicul din secolul al III-lea de pe bolta din ne-
cropola aflată în subteranele Vaticanului, care Îl înfăţişează pe Cristos ca Sol invictus
(„Soarele biruitor”), precum şi o serie de scene biblice şi apocrife: Adam şi Eva; Jertfa
lui Avraam; Daniel în groapa cu lei (inspirată din luptele din arenă); Arca lui Noe;
Tinerii evrei în cuptor; Iona şi balena; Suzana şi bătrânii; Adoraţia magilor; Botezul lui
Cristos; Nunta din Cana; Învierea lui Lazăr; minunile de vindecare şi pâinea şi peştii
pentru hrănirea mulţimilor. În mod sporadic erau înfăţişaţi şi sfinţi, ca de exemplu
Sf. Tecla: deşi la început locurile de înhumare ale creştinilor erau risipite printre cele
ale contemporanilor lor păgâni în cimitire şi catacombe, începând cu secolul
al III-lea ele puteau fi grupate în jurul raclei (martyrium) unui conducător sau sfânt,
în zone precizate de biserică; şi, începând cu secolul al VIII-lea, au fost aşezate în
interiorul bisericilor sau al incintelor acestora; altarul bisericilor era adeseori aşezat
deasupra mormântului unui sfânt. În perioada Evului Mediu timpuriu, altarele
trebuiau să conţină moaşte, perpetuând astfel unirea multora dintre primele biserici
creştine cu rămăşiţele celor care au pus temelia bisericii creştine primare.
Un asemenea loc important de adunare şi de înmormântare din perioada
creştină timpurie a fost Catacomba Priscillei din Roma, cu două niveluri de galerii

numite după Priscilla, din familia senatorială Priscilla Acilia. În mod neobişnuit, ea
s-a dezvoltat pe terenul unei cariere de piatră dezafectate, în locul care acum este
Via Salaria 430. Aici odihnesc Aquila şi Priscilla, patronii bisericii de pe colina
Aventino (un cuplu adesea menţionat de apostolul Pavel), şi contemporanele lor,
sfintele Prassede şi Pudenziana, fiicele lui Pudens, cărora le-au fost dedicate încă
două importante biserici timpurii. Alte locuri sfinte de înmormântare au fost cele
ale sfinţilor Felix şi Filip şi mulţi papi, cel dintâi fiind Marcellinus (26–304 d.H.),
au fost şi ei încredinţaţi pământului acolo, probabil motivaţi de însemnătatea
acestor primi sfinţi. Una dintre cele mai vechi camere decorate, datând din secolul
al II-lea, este Capella greca sau cubiculumul fractio panis, cu masa sa centrală şi
băncile de perete, unde este posibil să fi fost celebrate agapele. Este decorată cu stuc
(ghips), cu panouri pictate în imitaţie de marmură şi ornamente arhitectonice în stil
„pompeian”, inscripţii greceşti şi fresce reprezentând scene biblice, bunăoară
Adoraţia magilor (simbol al întemeierii bisericii), cea mai veche imagine cunoscută a
Fecioarei cu Pruncul, şi o splendidă redare a mesei euharistice. În apropiere se află
Creştin adormit întru
Domnul, aflat în
rugăciune, purtând un şal
de rugăciune asemănător
cu cele din tradiţia iudaică,
încadrat de scene ale nunţii
sale şi ale văduvei
îndurerate cu copilul;
secolul al III-lea. Camera
Velati, Catacomba
Priscillei, Roma.

mai recentul cubiculum
Velati. Frescele sale din a
doua jumătate a secolului al
III-lea descriu scene din
viaţa defunctului. El este
înfăţişat cu mâinile ridicate
în atitudinea de rugăciune
orantă (un gest de
implorare şi adorare, în
care mâinile sunt ridicate
spre cer, cu palmele în sus,
şi nu împreunate ca în
gestul medieval de omagiu), o
eşarfă ce aduce cu şalul evreiesc de
rugăciune acoperindu-i capul. Este încadrat de scene
ce prezintă nunta sa şi văduva îndurerată care îl alăptează pe
propriul lor copil, amintind de Fecioara cu Pruncul. Stilul picturii este lejer
şi vag şi comunică foarte bine privitorului emoţia scenei. La picioarele sale se află
semnătura anticarului Antonio Bosio (7–62), cel dintâi care a descoperit şi a
studiat catacombele romane, aducându-le în atenţia opiniei publice.
O parte dintre creştinii mai bogaţi alegeau să fie înmormântaţi în sarcofage de
piatră, de lemn sau de plumb, modă care a ajuns să fie populară pe teritoriul roman
începând cu secolul al II-lea şi până în secolul al V-lea d.H., odată cu adoptarea
înhumării ca formă obişnuită de înmormântare, în locul incinerării. Roma, Ravenna
şi Arles au produs exemple deosebit de bogate şi rafinate. Cele mai multe sunt
însemnate doar cu simbolurile creştine deja menţionate, iar cele ale evreilor cu
menora, dar unele poartă scene figurative în stil antic ce aduc cu modelele lor păgâ-
ne. Un exemplu deosebit de fastuos din secolul al IV-lea este cel care adăposteşte
rămăşiţele lui Iunius Bassus, descoperit sub Bazilica Sf. Petru din Roma. Colonadele
sale antice conţin imagini naturaliste clasicizante care înfăţişează: (registrul
superior) Traditio legis (transmiterea autorităţii de către Cristos sfinţilor Petru şi
Pavel), Jertfa lui Avraam, Prinderea lui Petru, Arestarea lui Cristos, Cristos înaintea lui
Pilat; (registrul inferior) Iov, Adam şi Eva, Intrarea în Ierusalim, Daniel în groapa cu lei,
Sf. Pavel în drum spre martiraj. Acest aranjament iconografic se străduieşte destul de
mult să asocieze martiriul Părinţilor Bisericii romane cu patimile lui Cristos şi cu
profeţiile Vechiului Testament referitoare la acestea. Un alt sarcofag deosebit din
Roma, sculptat în porfir pentru a sublinia statutul imperial şi care descrie o scenă
de bătălie, se crede că a adăpostit rămăşiţele pământeşti ale Sf. Elena, mama
primului împărat creştin, Constantin, căruia s-ar putea să-i fi fost destinat iniţial.
Sarcofagul în care a fost
încredinţat pământului un
creştin roman de marcă,
Iunius Bassus, secolul
al IV-lea. Tezaurul
Bazilicii Sf. Petru, Roma.

Sub semnul crucii
Constantin şi pătrunderea
creştinismului în curentul social
predominant
Se spune că însăşi imaginea crucii, înălţată biruitoare deasupra soarelui, simbolul
lui Apolo, reliefând astfel triumful lui Cristos asupra celui de neînvins – apărută
într-o viziune, în ajunul încercării sale de a obţine supremaţia imperială prin bătălia
de la Podul Milvius din 32 d.H. –, i-ar fi asigurat împăratului Constantin victoria
şi ar fi condus la acceptarea creştinismului ca religie tolerabilă din punct de vedere
social şi politic. Este posibil ca împăratul Constantin să nu fi acceptat botezul decât
pe patul de moarte, în 337 d.H., dar, din momentul în care a ajuns la putere, el a
devenit un susţinător activ al cauzei creştine, iar capul masiv aflat în Basilica Nova
din Roma îl înfăţişează cu ochii larg deschişi, contemplând parcă veşnicia, încă sub
inspiraţia viziunii. În 33 d.H., Edictul de la Milano a acordat toleranţă în tot
imperiul de Apus în ceea ce priveşte modul de închinare, punând capăt persecuţiei
creştinilor, care a caracterizat domnia lui Diocleţian, privilegiu care a fost extins şi
în partea de răsărit a imperiului în 324 d.H., odată cu extinderea domniei lui
Constantin asupra acestei regiuni, ca urmare a înfrângerii omologului său Liciniu,
împăratul provinciilor de răsărit ale imperiului. Pentru a consolida şi a simboliza
uniunea celor două părţi ale imperiului, el a întemeiat o nouă Romă pe situl unui
antic oraş grecesc numit Byzantion, întinzând o punte peste Bosfor şi conciliind
scindarea dintre Apus şi Răsărit. Oraşul l-a numit după sine însuşi –
Constantinopol – oraş care va deveni punctul central al producţiei artistice din
Biserica Ortodoxă de Răsărit.

„Publicarea” Scripturii creştine
Deja în 332 d.H., Constantin pusese temeliile câtorva biserici în noua sa capitală şi
i-a scris lui Eusebiu, episcop de Cezarea, cronicarul epocii, cerându-i să comande
cincizeci de copii ale Scripturii creştine, care să fie păstrate în acestea. Căci toate
bisericile aveau nevoie de cărţi, pentru a-şi putea desfăşura liturghiile din ce în ce
mai complexe şi din care să se poată citi lecţiile biblice. Probabil că acele cărţi pe
Capul lui Constantin,
primul împărat care a
acordat toleranţă religioasă
creştinilor, secolul al IV-lea.
Basilica Nova, Roma.
care le-a pus la dispoziţie Eusebiu – iniţiind în acest fel „publicarea” Scripturii
creştine – nu erau ornamentate asemenea Codexului Sinaiticus, cea mai veche Biblie
creştină completă care a rezistat timpului, copiată în greceşte probabil în Cezareea,
în cursul veacului al IV-lea. Cu toate acestea, asemenea acestui volum impunător,
ele urmau să marcheze o nouă tendinţă în modul de prezentare a textelor sacre.
Codexul sau cartea în formatul pe care îl cunoaştem – altfel decât cu sulul, care
constituise în Antichitate principalul mijloc de transmitere a textelor literare – era
întrebuinţat încă din primul secol, dar a rămas o formă alternativă de publicare,
mai ieftină, care şi-a câştigat popularitatea numai în rândul comunităţilor creştine
timpurii. Ele preferau această formă datorită accesibilităţii sale şi a faptului că era
uşor de realizat. Cele mai multe codexuri creştine timpurii constau pur şi simplu
dintr-un teanc de foi de papirus împăturite (aidoma celor excavate la Oxyrhynchus,
în Egipt); evangheliile, epistolele şi alte texte pe care le conţineau slujeau pur şi
simplu ca manuale de lucru ale umilelor comunităţi de credincioşi. Ele erau de
asemenea uşor de transportat şi de ascuns în vremurile de persecuţie şi erau foarte
adecvate pentru utilizarea notelor de trimitere în cadrul textelor. Sulurile şi
codexurile simple de papirus erau utilizate şi de o sectă cunoscută sub denumirea
de gnosticism, care amesteca elemente din mai multe religii, inclusiv din creştinism,
şi le combina cu magia şi cu misticismul cabalistic. Unul dintre primele lor texte, un
sul din Egipt, din secolul al III-lea spre al IV-lea, este decorat cu desenul unei cruci
ankh cu un capăt în formă de inel, străvechi simbol egiptean al vieţii, perpetuat nu
numai în cercurile gnosticilor, ci şi în cele creştine, unde era cunoscut drept crux
ansata (latinescul pentru „cruce cu mâner”).
În cele din urmă, codexul a ieşit la suprafaţă odată cu modul de închinare
creştin, în secolul al IV-lea, iar pandectele biblice (termen utilizat pentru Bibliile
complete şi care însemna „culegere”) care au început să apară sporadic de atunci
înainte (întrucât erau întotdeauna o excepţie costisitoare şi o afirmare simbolică a
unităţii textelor biblice) erau tomuri scumpe, din pergament fin, cu o scriere uncială
oficială (scriere oficială cu litere de tipar rotunjite). Amplasarea în pagină era
realizată de aşa natură încât să poată cuprinde semne distinctive ornamentale,
deoarece codexul sfânt a ajuns treptat să fie recunoscut, împreună cu crucea, ca
simbol fundamental al credinţei.
Temeliile Bisericii bizantine
Patronajul lui Constantin i-a adus credinţei creştine o nouă serie de oportunităţi şi
de provocări de ordin artistic. El a dorit să clarifice în ce anume consta în mod
precis noua credinţă pe care el şi supuşii săi o îmbrăţişau şi, de asemenea, dorea să

cultive unitatea în întreaga oikoumenē creştină (sau ecumenă – comunitatea creştină
universală). Aşadar, a început să convoace concilii bisericeşti internaţionale, cum a
fost de pildă primul conciliu ecumenic internaţional de la Niceea din 32 d.H., la
care au participat reprezentanţi ai bisericilor primare în scopul de a discuta
ritualurile comune şi crezul comun, de a stabili un corp de scripturi definite
canonic, pentru a determina care este ortodoxia şi pentru a respinge gândirea
eretică. Acest proces avea să contribuie la întemeierea unui număr de biserici
regionale care se aflau în afara sau la graniţa ortodoxiei şi a hegemoniei bizantine:
cea siriacă, armeană, georgiană, coptă, etiopiană şi nubiană. Fiecare dintre acestea
îşi va dezvolta propria cultură creştină, folosindu-se de propriile lor limbi
vernaculare scrise, grafii şi stiluri artistice pentru a-şi consolida identitatea (a se
vedea capitolul 4).
Mama lui Constantin, Sf. Elena (cca 20–330 d.H.), a fost trimisă într-o solie
pentru a vizita locurile sfinte menţionate în evanghelii, posibil ca mijloc de
promovare a autorităţii Bisericii bizantine şi a Imperiului Bizantin, aflate în
ascensiune. Călăuzele locale s-au grăbit să profite de bunăvoinţa ei şi să-i prezinte
locurile asociate în mod tradiţional evenimentelor biblice. Se pune că Elena,
întocmai ca fiul ei ceva mai înainte, ar fi primit o viziune în care i s-ar fi descoperit
locul în care a fost îngropat lemnul pe care a fost răstignit Cristos, relicva „Crucii
Adevărate”, pe care a dezgropat-o şi a recuperat-o. Elena s-a convertit la creştinism
în anul 32 d.H., după vârsta de şaizeci de ani, şi era renumită pentru veşmintele
modeste, pentru actele ei de cartitate şi pentru pelerinajul în Ţara Sfântă, unde a şi
murit. Găsirea sau „inventarea” Crucii Adevărate este datată de regulă în 33 d.H.,
iar asocierea cu Elena poate fi apocrifă. Rolul i-a fost atribuit pentru prima dată de
Sf. Ambrozie, dar cea mai veche referire la această descoperire este dată de Chiril
din Ierusalim, care a scris în 346 d.H. că „lemnul mântuitor al crucii a fost găsit în
Ierusalim, în timpul domniei lui Constantin, şi că a fost dislocat bucată cu bucată
din locul lui”. Crucea, un degradant şi temut instrument de tortură, nu fusese
venerată mai înainte ca simbol al credinţei creştine, dar, din această perioadă, ea a
început să se ridice la o poziţie de însemnătate crucială.
Memoria legăturilor întreţinute de Constantin cu Britannia ar fi putut avea o
contribuţie în rolul jucat ulterior de această regiune, începând cu secolul al VII-lea,
la înălţarea crucii la statutul de cel dintâi simbol al creştinismului şi al vieţii veşnice.
Pe locul respectiv a fost întemeiată de îndată o mănăstire, iar pe locul identificat de
Elena drept Golgota, Constantin a ridicat Biserica Sfântului Mormânt, care
adăposteşte movila Golgotei şi o structură care cuprinde ceea ce se credea a fi
mormântul lui Cristos. Alte lăcaşuri erau cel de pe Muntele Măslinilor şi cel de la
Betleem, ridicat peste locul naşterii lui Cristos. Fără să uite temeiurile puterii sale,

el a construit biserici importante şi în Roma, inclusiv Bazilica Sf. Petru, Lateranul şi
Biserica Mântuitorului Cristos. Constantinopolul a dobândit Hagia Eirene, Biserica
Sfintei Înţelepciuni (Hagia Sofia, reconstruită ulterior de Iustinian) şi Biserica
Sfinţilor Apostoli, ambele construite de fiul său, Constantin al II-lea, iar Ierusalimul
s-a ales cu „noua” Biserică a lui Theotokos (Nea). În Salonic, Rotonda zidită de
Galeriu a fost transformată în biserică tot cam în această perioadă, iar domul ei a
fost ornamentat cu mozaicuri înfăţişând o mulţime celestă de îngeri adorabili.
Masiva biserică Acheiropoietos, una dintre cele mai vechi biserici care încă se află în
uz, datează la rândul ei din secolul al IV-lea sau al V-lea, la fel ca şi marea biserică
Sf. Dimitrie şi bisericuţa Sf. Gheorghe, cu frumoasele sale mozaicuri reprezentând
scena Cristos în slavă şi simbolurile evangheliştilor.
Ascensiunea artei creştine timpurii
Asemenea aşezăminte, împreună cu palatele privilegiate de Constantin, inclusiv
cele din Constantinopol, Trier şi Paderborn, cu bisericile aferente, au avut parte de o
ornamentaţie generoasă şi au stimulat producţia de artă cu teme creştine. În
relatările referitoare la darurile lui, demult distruse – topite, fără îndoială, pentru
valoarea lor în aur –, se vorbeşte despre un miel realizat din 3,6 kg (30 lb) de aur,
din care curgea apă în cristelniţa aflată în baptisteriul din Lateran, încadrat de două
statui înalte de , m ( ft), a lui Cristos şi a lui Ioan Botezătorul, cântărind 77 kg
(70 lb) şi respectiv 7 kg (2 lb), statuia lui Cristos fiind cea mai grea. În acelaşi
timp, la Bazilica Sf. Petru (Vatican) altarul din aur şi argint se putea mândri cu
400 de pietre preţioase. Bisericile lui Constantin puteau rivaliza cu orice templu
păgân.
Ornamentaţia lor şi a altora care au răsărit în zona mediteraneană a perpetuat
multe teme din Antichitate. Scene nilotice în care continuă să apară crocodili,
palmieri şi alţi reprezentanţi ai florei şi ai faunei, avându-şi originea în vechiul
Egipt, sunt sculptate pe grinzile tavanului din nava bisericii Sf. Ecaterina de pe
muntele Sinai, unde evocă ideea Edenului prin intermediul fertilei abundenţe a
fluviului Nil. Reprezentările celor patru anotimpuri personificate, care împodobeau
pardoselile multor vile romane de pe întinsul imperiului, pot fi văzute şi pe
pardoseala cu mozaic a bisericii de la Petra. Imaginile preluate din calendar,
ilustrând muncile specifice diverselor luni (secerişul şi altele de felul acesta), care
însufleţesc pardoselile Vilei Şoimarului din Argos, au fost adoptate de creştinii
primari şi transmise de-a lungul Evului Mediu, continuând să apară în paginile de
calendar ale manuscriselor liturgice din Evul Mediu târziu. Alături de ele apar
adesea semnele zodiacului şi personificări celeste. Căci trecerea timpului şi mişcarea

corpurilor cereşti nu erau considerate contradictorii cu învăţătura creştină. Erau
văzute mai degrabă ca o parte a mecanismului prin care voia lui Dumnezeu era
proclamată în cuprinsul creaţiei, influxus stellarum sau influenţa stelelor fiind
agentul voinţei cosmice, aşa cum ne-ar fi spus orice teolog creştin medieval şi aşa
cum a mărturisit Shakespeare cu ai săi „îndrăgostiţi născuţi sub stea nenorocoasă”.
Şi în alte părţi ale Imperiului Roman, chiar şi în cele mai îndepărtate provincii,
precum Britannia, practicarea credinţei creştine a luat amploare şi a devenit
tolerabilă din punct de vedere social. Bisericile din case, care înainte funcţionaseră
în secret, au început să se adune pe faţă şi au luat fiinţă multe altele noi. Ca să luăm
cazul Britanniei provinciale, la Vila Lullingstone din Kent nymphaeum-ul de la
subsol a fost închis şi înlocuit cu două camere de la parter, separate de restul casei
şi având o uşă exterioară pentru a permite accesul general; un sanctuar privat a
cedat locul unei biserici publice anexate unei locuinţe particulare. Pe peretele de
GHID DE ARTĂ CREŞTINĂ
30
vest se găsea o friză pictată, de dimensiuni generoase, portretizând şase personaje
înveşmântate în stilul roman răsăritean târziu, cu mâinile ridicate spre cer în poziţie
de rugăciune orantă, încă respectată în multe biserici răsăritene şi utilizată ca parte
a succesiunii de rugăciuni islamice. S-ar putea ca ele să-i reprezinte pe membrii
familiei creştine care le-a comandat, pe cei care au slujit acolo (unele dintre piesele
de îmbrăcăminte reprezentând poate odăjdii timpurii) sau pe anumiţi sfinţi
preferaţi. Materialele cu modele colorate şi ornamente personale sunt incontestabil
de factură răsăriteană, reflectând influenţa curţii lui Constantin şi prevestind stilul
artei bizantine medievale timpurii. Pe un alt perete era pictat un mare simbol
chi-rho, încadrat de caracterele greceşti „alfa” şi „omega” – „Eu sunt Alfa şi Omega,
zice Domnul Dumnezeu, Cel care este, Cel care era şi Cel care vine” (Apocalipsa
:) – aşezate în interiorul coroanei de lauri a biruitorului, pe care stau porumbei,
simboluri ale păcii şi ale Duhului Sfânt. Acest simbol este înscris într-un arc de

Frescă din secolul al IV-lea,
înfăţişând creştini timpurii
în atitudinea de rugăciune
„orantă”, dintr-o sală care
fusese un nymphaeum
păgân, dar care a fost
adaptată ca biserică
creştină de casă în secolul
al IV-lea, la Vila
Lullingstone, Kent.
British Museum.
triumf clasic, toate aceste niveluri de semnificaţie reafirmând credinţa în victoria lui
Cristos asupra morţii şi rolul Lui de veşnic Logos, de Cuvânt: „La început era
Cuvântul, şi Cuvântul era cu Dumnezeu, şi Cuvântul era Dumnezeu” (Ioan :).
Preţioasele fragmente de tencuială pictată de la Lullingstone au fost restaurate
cu migală la British Museum, unde poate fi văzut un alt exemplu dintre cele mai de
seamă ale artei creştine timpurii, un mozaic din secolul al IV-lea de la Vila Hinton
St. Mary din Dorset. În medalionul central se află un bust cu alură tinerească al
unui Cristos imberb, purtând un veşmânt roman care cade în falduri, cu un chi-rho
în chip de nimb în spatele creştetului, flancat de două rodii, care simbolizează viaţa
veşnică. Acest mozaic era etalat cu mândrie în camera principală de primire şi
constituie prima ilustrare încă existentă a lui Cristos din Britannia şi una dintre cele
mai vechi din întregul Imperiu Roman de Apus. Alte elemente ale iconografiei
acestui mozaic sunt în acord cu imagistica clasică, dar este posibil să li se fi dat
interpretări creştine, cum ar fi de exemplu capetele din cele patru colţuri – în mod
tradiţional vânturile, dar aici desemnându-i probabil pe cei patru evanghelişti – şi
Belerofon străpungând-o cu suliţa pe Himera, scenă care aici ar putea reprezenta
biruinţa binelui asupra răului, transformată mai târziu în iconografia creştină a
Sf. Mihail şi mai apoi a Sf. Gheorghe ucigând balaurul. În acelaşi fel, mozaicul de la
Vila din Frampton (Dorset) îmbină imagistica creştină cu cea păgână, zugrăvind un
chi-rho, un cantharus, delfini, un călăreţ străpungând o leoaică şi imagistică bahică,
probabil adaptată cu referire la euharistie. El înfrumuseţa ceea ce reprezenta
probabil sufrageria, sală potrivită nu numai pentru mesele de zi de zi, ci şi pentru
agapele creştine.
Mai ambigue în tematica lor sunt mozaicurile de la Vila Littlecote, Wiltshire,
găsite într-o clădire cu destinaţie religioasă, cu trei abside şi o cameră de baie, care
erau despărţite de casa în sine. Ele zugrăvesc canthari, viaţa marină şi pantere.
Acestea din urmă erau un simbol al lui Cristos în textul creştin timpuriu al
Physiologus-ului sau „Minunile Răsăritului” – una dintre sursele bestiarului
medieval care prezenta locuitorii mitologici, flora şi fauna Africii şi Asiei şi le
impregnau cu simbolism alegoric creştin. Alături de aceste imagini se află
portretizări ale lui Orfeu, deghizat în Apolo, ambii văzuţi ca zei salvatori, asemenea
lui Cristos. Acesta ar putea fi încă un caz de adaptare creştină a imagisticii păgâne,
exact aşa cum zeităţile celtice au ajuns să fie asociate cu cele ale Antichităţii clasice
de-a lungul celor patru sute de ani precedenţi (de pildă, templul lui Sulis Minerva
din Bath). Ca alternativă, această iconografie ar putea chiar semnala revolta
proprietarului păgân din secolul al IV-lea împotriva a ceea ce devenea norma
creştină, ca urmare a adoptării creştinismului ca religie de stat.

Declinul Imperiului Roman
La începutul secolului al V-lea, imperiul era măcinat din interior. În Italia, în Galia
şi în Peninsula Iberică, episcopii au umplut o parte din vidul de putere creat
datorită restrângerii şi transformării imperiului în urma presiunii exercitate de
atacurile externe şi de migraţia popoarelor „barbare” de dincolo de limes-ul său
(adică de frontierele sale) – migratori economici sau cuceritori şi colonizatori locali.
La sfârşitul secolului al IV-lea şi în secolul al V-lea, numeroase tezaure constituite
din obiecte din metale preţioase au fost îngropate pentru a le proteja de năvălitori,
iar despre câteva dintre ele se crede că ar fi putut reprezenta colecţii de vase
bisericeşti. Trei astfel de tezaure din Britannia perioadei romane târzii sunt:
Tezaurul de la Water Newton, de la sfârşitul secolului al IV-lea, care cuprinde
inscripţii creştine de dedicare şi foiţe de metal inscripţionate cu cruci; Tezaurul de la
Hoxne şi Tezaurul de la Traprain Law, o colecţie de obiecte din argint, o parte laice
şi o parte vase bisericeşti creştine, precum o admirabilă cană din argint aurit lucrată
în relief cu scene din Vechiul şi din Noul Testament (Căderea,Moise, Adoraţia
magilor) – prada britanilor care au năvălit în hărţuita provincie romană din
vecinătate la începutul secolului al V-lea şi şi-au dus captura în fortăreaţa lor de pe
deal, lângă Edinburgh.
Multe oraşe continentale au continuat să funcţioneze ca oraşe catedrală,
întreţinute de pieţele locale şi de administraţia episcopală. În Britannia, decăderea
multor oraşe, o economie eminamente agrară şi predilecţia pentru locuri de
închinare rurale însemna că multe dintre aşezările şi structurile care întruchipau
contribuţia romanilor au căzut treptat în ruină, vestigiile acestora fiind elogiate de
succesorii lor anglo-saxoni drept „lucrarea giganţilor”, în poemul „Ruina”, scris în
engleza veacului al X-lea. Cu toate acestea, chiar şi aici, memoria perioadei romane,
care fusese martora începuturilor creştinismului în Britannia, a mai supravieţuit şi a
ieşit la suprafaţă din timp în timp în arta şi cultura statelor succesoare şi a
cârmuitorilor acestora, care se socoteau moştenitori ai Romei. În acest timp,
Constantin, care fusese declarat pentru prima dată împărat în York, în 306 d.H.,
zăcea înhumat în îndepărtatul Constantinopol, în biserica pe care o zidise pentru a-i
comemora pe ucenicii lui Cristos, prezentându-se posterităţii ca moştenitor atât al
demnităţii imperiale cât şi al celei apostolice, prin simbolismul aşezămintelor
întemeiate de el şi al artei acestora.
SUB SEMNUL CRUCII
33
GHID DE ARTĂ CREŞTINĂ
34
3
Martiri şi mozaicuri
Bisericile timpurii din Italia
Dintre toate centrele timpurii ale credinţei creştine, Roma, inima imperiului care a do-
minat lumea Antichităţii târzii, a produs cele mai multe mărturii vizuale şi arheolo-
gice ale vieţii şi ritualurilor primilor creştini. Oraşul, în care a fost martirizat apostolul
Petru, în 64 d.H., avea deja o numeroasă componentă evreiască printre neguţătorii
săi, şi probabil că aceştia s-au aflat printre primii care au primit învăţătura creştină
(Faptele apostolilor relatează că, atunci când apostolii au predicat pentru prima dată
în Ierusalim, erau prezenţi „străini din Roma”). Este posibil ca acest lucru să fi contri-
buit la expulzarea evreilor din Roma de către Claudiu în anul 0 d.H. Ei s-au întors la
scurt timp după moartea lui şi probabil că de atunci înainte a început să se lărgească
ruptura dintre evrei şi creştini, fiindcă cei din urmă primeau între ei un puhoi de con-
vertiţi neevrei. În oraş exista deja o comunitate creştină bine organizată în momentul
în care apostolul Pavel a sosit acolo în 6 d.H. Aceşti primi creştini proveneau în mare
parte din ramurile mai sărace ale societăţii – lucrători, sclavi, comedianţi, negustori şi
alţii asemenea lor –, dar şi membri ai elitei, inclusiv nepoata împăratului Diocleţian,
Flavia Domitilla (care a fost, prin urmare, exilată), îşi mărturiseau credinţa în
perioada de sfârşit de secol şi întemeiau biserici de casă. Deja în secolul al IV-lea
existau în Roma douăzeci şi cinci de astfel de tituli (precursoarele parohiilor); numele
întemeietorilor lor, dintre care mulţi erau socotiţi sfinţi, erau păstrate în consacrările
bisericilor care s-au ridicat pe locurile lor. Au rămas urme ale unor astfel de biserici
de casă timpurii şi ale locurilor de îngropăciune ale membrilor lor, dar altele s-au
pierdut, o parte dintre ele probabil reunindu-se în apartamente de la etajele supe-
rioare (aşa cummai fac şi astăzi unele sinagogi, bunăoară cea din ghetoul veneţian).
Bazilici creştine timpurii
În timpul mai tolerantului secol al IV-lea, au început să fie construite bazilici creştine
după modelul clădirilor civile romane. Printre aşezămintele romane ctitorite de
